জাতীয় দলের প্রাক্তন কোচ ডানকান ফ্লেচারই বদলে দিয়েছিলেন বিরাট কোহলির ফিটনেস-দর্শন।
বিশাখাপত্তনমে সিরিজের দ্বিতীয় টেস্টে অ্যালেস্টেয়ার কুক’দের হারানোর পর ভারতের টেস্ট দলের অধিনায়ক সাক্ষাৎকার দিয়েছেন মাইকেল ভনকে। ইংল্যান্ডের প্রাক্তন অধিনায়ককে বিরাট বলেছেন, ‘‘ডানকান একবার আমাকে বলেছিলেন, ক্রিকেট হল পেশাদার খেলার বিশ্বে সবচেয়ে অপেশাদার। প্রতিভা থাকলেও অনেক ক্রিকেটার মনে করে না যে, টেনিস খেলোয়াড়দের মতো তাদেরও কঠোর ট্রেনিং করা উচিত। তবে আমি উপলব্ধি করেছিলাম যে, তিন ধরনের ক্রিকেটেই শীর্ষে থাকতে হলে একটা রুটিন মেনে চলা উচিত। ট্রেনিংয়ের একটা নির্দিষ্ট পদ্ধতি থাকা উচিত।’’
বিরাটের ফিটনেস এখন তরুণদের কাছে দৃষ্টান্ত বলে মনে করা হয়। বিরাট বলেছেন, ‘‘ফিট হওয়ার জন্য মানসিকভাবেও আমি এখন খুব শক্তিশালী। মনের সঙ্গে ফিটনেসের সরাসরি যোগাযোগ রয়েছে।’’ তবে প্রথম দিকে কঠোর ট্রেনিং সূচি মেনে চলতে কষ্ট হতো বলে স্বীকার করে নিয়েছেন বিরাট। তিনি বলেছেন, ‘‘২০১২ সালে পরিবর্তনটা শুরু হয়েছিল। আগে আমার ট্রেনিং ভয়াবহ ছিল। অনিয়ন্ত্রিত খাওয়া-দাওয়া করতাম। অনেক রাত পর্যন্ত জাগতাম। মরসুম শেষ হওয়ার পর যেন হাঁফ ছেড়ে বেঁচেছিলাম। বাড়িতে একদিন স্নান করার পর নিজেকে আয়নায় দেখে মনে ল, পেশাদার ক্রিকেটার হতে চাইলে কখনওই এরকম দেখালে চলবে না।’’
বিরাটের ওজন তখন স্বাভাবিকের চেয়ে প্রায় ১১-১২ কেজি বেড়ে গিয়েছিল। ‘‘মোটা হয়ে গিয়েছিলাম। পরের দিন সকাল থেকে খাওয়া-দাওয়া থেকে শুরু করে ট্রেনিং— সব কিছু বদলে ফেলেছিলাম। প্রত্যেকদিন দেড় ঘণ্টা করে জিমে সময় কাটাতাম। কঠোর পরিশ্রম করতাম। খাওয়া-দাওয়া একটা নিয়মে বেঁধে ফেলেছিলাম। ফলও পেলাম। মাঠে নিজেকে অনেক দ্রুত গতির বলে মনে হতো। সকালে ঘুম থেকে উঠে নিজেকে চনমনে লাগত,’’ বলেছেন বিরাট।
২০১৫ সাল থেকে ট্রেনিংয়ের ধরন আরও বদলে ফেলেন বিরাট। বলেছেন, ‘‘বিভিন্ন রকম ওয়েটলিফ্টিং শুরু করেছিলাম। ব্যাপারটা অবিশ্বাস্য ছিল। সুফলও পেলাম। শ্রীলঙ্কায় টেস্ট সিরিজে মাঠে একটা বল তাড়া করার সময় নিজের পাগুলোকে অনেক বেশি শক্তিশালী মনে হয়েছিল। তারপর থেকে এটা নেশা হয়ে গিয়েছে। গত দেড় বছরে আমার খেলাকে অন্য উচ্চতায় নিয়ে গিয়েছে এই ট্রেনিং।’’
দলের মধ্যেই নিজের ফিটনেস চেতনা ছড়িয়ে দিতে চান বিরাট। তিনি বলেছেন, ‘‘আমি চাই দেশের বাইরে সিরিজ জিতুক দল। নির্দিষ্ট কোনও দেশে নয়, বিশ্বের সর্বত্র। আমি চাই আমাদের দল ভারতের হয়ে খেলা সবচেয়ে ফিট দল হয়ে উঠুক।’’ এদিকে কোহলির বিরুদ্ধে ইংল্যান্ডের একটি পত্রিকা বল বিকৃতির অভিযোগ তুলেছে। যদিও ইংল্যান্ড শিবির থেকে তা নিয়ে কোনও মন্তব্য করা হয়নি।